b'\n_START_ARTICLE_\nVud\xc5\xbai \xc4\x8digung\n_START_PARAGRAPH_\nVud\xc5\xbai \xc4\x8digung (poenostavljena kitaj\xc5\xa1\xc4\x8dina: \xe7\x84\xa1\xe6\xa5\xb5\xe6\xb0\xa3\xe5\x8a\x9f; pinyin: Wuji qigong; v kitajski izgovorjavi kot: vu\xc4\x91i \xc4\x87igung ali vu\xc4\x91i \xc4\x87igong) je zelo raz\xc5\xa1irjena oblika spiritualnega \xc4\x8digunga, ki telesne gibe uporablja za usklajevanje \xc4\x8dija in doseganje duhovnega napredka. Njegova uporaba se je raz\xc5\xa1irila v zadnjih desetletjih, najbolj pa je raz\xc5\xa1irjen v \xc5\xa0anghaju in Kantonu.\n_START_SECTION_\nPomen in zgodovina\n_START_PARAGRAPH_\nVud\xc5\xbai pomeni stanje onkraj polarnosti, prvotno izvorno stanje. V tem smislu vud\xc5\xbai \xc4\x8digung pomeni energijsko vadbo za povezovanje z izvornim stanjem. \xc4\x8ceprav naj bi se po nekaterih vud\xc5\xbai \xc4\x8digung razvil \xc5\xbee v \xc4\x8dasu mojstra D\xc5\xbeang Sanfenga (12. stoletje), njegovo zgodovino lahko sledimo \xc5\xa1ele v zadnjih desetletjih, ko sta ga pou\xc4\x8devala mojstra D\xc5\xbeu Hvi (pinyin: Zhu Hui, v izgovorjavi: D\xc5\xbeu Hvej) in Michael Winn. Dr. Yang trdi, da se je vu\xc4\x91i \xc4\x8digung razvil \xc5\xa1ele v zadnjih petdesetih letih na osnovi taid\xc5\xbei\xc4\x8dvana.\n_START_SECTION_\nVadba\n_START_PARAGRAPH_\nVaje vud\xc5\xbai \xc4\x8digunga zdru\xc5\xbeujejo vaje taid\xc5\xbei\xc4\x8dvana oziroma \xc4\x8digunga z daoisti\xc4\x8dno meditacijo in s filozofijo kitajskega koledarja in prostorske ureditve- feng \xc5\xa1uja. Ta \xc4\x8digung upo\xc5\xa1teva koledarske cikle in geometrijske vzorce in njegovo vadbo zato lahko razlo\xc5\xbeimo tudi kot obliko mandale. Primer upo\xc5\xa1tevanja koledarske numerologije je 12 gibov pri vajah za element zemlja: \xc5\xa1tevilo 12 predstavlja 12 kitajskih ur dneva in 12 lunarnih mesecev. Z vud\xc5\xbai \xc4\x8digungom naj bi dosegli stanje notranjega ravnovesja. Njegove vaje so sestavljene tako, da stalno raz\xc5\xa1irjamo energijsko telo z valovanjem in nihanjem med dvema skrajnostima (levo-desno; gor- dol; naprej-nazaj), pri tem pa naj bi v vesolje oddajali signale, da bi nam\xc2\xa0\xc2\xbbnesmrtniki\xc2\xab\xc2\xa0pomagali pri duhovnem napredku in doseganju razsvetljenja. Gre za splo\xc5\xa1ni daoisti\xc4\x8dni princip vrnitve v predrojstveno (prenatalno) stanje, da bi spremenili tok usode._NEWLINE_\xc4\x8ceprav naj bi bil vu\xc4\x91i \xc4\x8digung oblikovan za doseganje duhovnega razsvetljenja, ga je mojster D\xc5\xbeu Hvi pou\xc4\x8deval tudi za zdravljenje sr\xc4\x8dnih obolenj, te\xc5\xbeav s krvnim pritiskom, pa tudi za splo\xc5\xa1no krepitev ledvic in \xc4\x8dija.  Dolo\xc4\x8dene uspehe naj bi imel tudi pri zdravljenju rakavih obolenj.'